
A testmozgás, párkapcsolati elégedettség, párkapcsolati stressz, neuroticizmus és vonásszorongás közötti összefüggések explorációja kvantitatív eljárásokkal

CÉL Jelen kutatás célja feltérképezni a testmozgás, párkapcsolati elégedettség, párkapcsolati stressz, neuroticizmus, és vonásszorongás közötti lehetséges összefüggéseket. A WHO 2022-es közleménye alapján a jól-lét előfeltétele az elegendő fizikai aktivitás. A jól-lét viszont egyre inkább túlmutat a fiziológiai állapotunkon, és azt látjuk, hogy a testmozgás hatással van mentális állapotunkra is, például a depresszióra, és szorongásos zavarokra, továbbá a végrehajtó funkcióinkra, azon belül a gátló funkciók hatékonyságára, és az előbbiekhez részben kapcsolódva, részben túlmutatva, a stresszkezelésre. Ezeken keresztül pedig hatással lehet a párkapcsolatainkra, hiszen a párkapcsolati elégedettségre releváns hatást gyakorol a negatív affektivitás, például a neuroticizmus mértéke, illetve fordított irányú kapcsolat mutatható ki a diádikus stressz egyes dimenziói és a párkapcsolati elégedettség között. A diádikus stressz mértékét befolyásolják az egyéni jellemzők,  példul a vonásszorongás mértéke.
MÓDSZERTAN A testmozgást egy saját kérdőívvel mértem, mely a gyakoriságra és az időtartamra kérdez rá. A párkapcsolati elégedettség mérésére a RAS-H kérdőívet alkalmaztam. (Martos és mtsai., 2014) A diádikus stresszt a Többdimenziós Párkapcsolati Stresszkérdőív segítségével mértem. (Happ és mtsai., 2022) A neuroticizmust az EPQ magyar nyelvre validált változatával mértem. (Matolcsi és mtsai., 1988; Perczel-Forintos és mtsai., 2018) A vonásszorongást a STAI-T magyar nyelvre adaptált vonásszorongás skálája segítségével mértem. (Sipos & Sipos, 1983). Az együttjárások tesztelésére Spearman’s rangkorrelációs mátrixot alkalmaztam. Illetve, parciális korrelációval elemeztem, van-e látens kapcsolat a változók között. A csoportok közötti különbségeket Welch – teszttel vizsgáltam. A csoportosított változóval kapcsolatos összefüggéseket egyszerű és többszörös lineáris regresszióval vizsgáltam. 
MINTA A mintaelemszám N=79, melyből 54 nő, és 25 férfi kitöltő. 
EREDMÉNYEK ÉS DISZKUSSZIÓ Az elemzések alapján a neuroticizmussal nem mutatható ki összefüggés, ugyanakkor a vonásszorongás negatívan jár együtt a párkapcsolati elégedettséggel, és pozitívan a párkapcsolati stresszel. A párkapcsolati stressz szintén negatív irányú összefüggést mutat a párkapcsolati elégedettséggel. Ezen eredmények összehangban vannak várakozásaimmal. Ugyanakkor, a testmozgás negatív irányú együttjárást mutat a párkapcsolati elégedettség mértékével.



